recursal/SuperWikiNEXT-32B huggingface dataset:
ORTB:n toimitalo Cotonoussa.
**Office de Radiodiffusion et Télévision du Bénin** (ORTB) on Beninin kansallinen yleisradioyhtiö.

Yleisradiotoiminta alkoi Cotonoussa silloisessa Ranskan Dahomeyssa vuonna 1953. Radio Cotonou lähetti 75 minuutin pituisia päivittäisiä lähetyksiä yhden kilowatin keskiaalto- ja 250 watin lyhytaaltolähettimellä. Uusi neljän kilowatin lyhytaaltolähetin saatiin vuonna 1957. Samana vuonna asema siirtyi Akpakpan posti- ja lennätinlaitokselta omaan taloonsa.

Asema sai nimen Radio Dahomey vuonna 1958, La voix du progrès vuonna 1970, La voix de la révolution vuonna 1972 ja Radio Bénin vuonna 1990. Abomey-Calavin lähetyskeskukseen hankittiin Länsi-Saksan tuella 50 kilowatin keskiaaltolähetin vuonna 1972 ja 50 kilowatin lyhytaaltolähetin vuonna 1976. Länsi-Saksan rahoittama uusi radiotalo otettiin käyttöön vuonna 1976. Televisiotoiminta alkoi pitkäksi venyneen valmistelun jälkeen Ranskan tuella vuonna 1978. Radio ja televisio yhdistettiin vuonna 1975 Office de Radiodiffusion et Télévision du Dahomey -nimiseksi julkisen palvelun laitokseksi, joka sai nykyisen nimensä vuonna 1979.

Maan pohjoisosassa sijaitsevaan Parakouun perustettiin alueellinen radioasema vuonna 1983. Nuorisolle suunnattu Radio Atlantique FM aloitti toimintansa Cotonoussa vuonna 1994. Sen ohjelmia voi nykyään kuunnella maan eteläosassa. Toinen televisiokanava Bénin Business 24 (BB24) aloitti toimintansa vuonna 2013. Samaan aikaan ryhdyttiin kehittämään La chaîne de développement -nimistä toista valtakunnallista radio-ohjelmaa, jonka tarkoituksena on välittää ohjelmaa 18 paikallisella kielellä. Lyhytaaltolähetykset Cotonousta päättyivät vuonna 2006 ja Parakousta vuonna 2009. Nykyään kaikki radiolähetykset tapahtuvat ULA-alueella. Ulkomaille välitetään radio- ja televisio-ohjelmia satelliittien avulla. ORTB vastaa myös maaseudun lähiradioiden toiminnasta.

Vuoden 1990 perustuslain ja vuonna 1997 hyväksytyn uuden medialain jälkeen Beniniin on perustettu lukuisia kaupallisia, uskonnollisia sekä eri yhteisöjen omistamia radio- ja televisioasemia. Lisäksi välitetään ulkomaisten yleisradioyhtiöiden ohjelmia.

Lähteet
-------

1. 1 2 3 4 5 6 7  Dessoh, Lenakpon Gilbert: Démonopolisation des ondes: influences des radios privées de Cotonou sur les programmes de la radiodiffusion nationale du Bénin *memoireonline.com*.  2011. Viitattu 29.12.2018.
2. ↑  Dioh, Tidiane: *Histoire de la télévision en Afrique noire francophone, des origines à nos jours*, s. 35–40. Paris: Karthala, 2009. ISBN 978-2-8111-0197-8.
3. ↑  Présentation *ORTB*.  Arkistoitu 29.12.2018. Viitattu 29.12.2018.
4. ↑  Africa on Mediumwave and Shortwave *British DX Club*.  2019. Viitattu 6.1.2019.
5. ↑  Paramètres de réception *ORTB*.  Arkistoitu 29.12.2018. Viitattu 29.12.2018.
6. ↑  Grätz, Tilo: "Media Development, Censorship and Working Conditions of Journalists in the Republic of Benin (West Africa)", *Media Freedom and Right to Information in Africa*, s. 11–29. Lisboa: Centro de Estudos Internacionais. ISBN 9782821879515. Teoksen verkkoversio.

Aiheesta muualla
----------------

* Office de Radiodiffusion et Télévision du Bénin (ranskaksi)
Nyiragongo

|  |  |
| --- | --- |
| Tyyppi | 
kerrostulivuori |
| Sijainti | 
Kongon demokraattinen tasavalta |
| Vuoristo | 
Virungavuoret |
| Korkeus merenpinnasta | 
3 470 m |
| Suojelualue | 
Virungan kansallispuistoView and modify data on Wikidata  |
| Purkautunut viimeksi | 
2010– |

|  |  |
| --- | --- |
| Koordinaatit | 
1° 31′ E, 29° 15′ IView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Nyiragongo** on aktiivinen kerrostulivuori Kongon demokraattisessa tasavallassa lähellä Gomon kaupunkia. Tulivuoren kraatterissa on aktiivinen laavajärvi, joka on ollut aktiivinen vuodesta 1894 lähtien. Laavajärven syvyydeksi on mitattu 600–3250 metriä. Vuoden 1977 purkauksessa laavajärvi tyhjentyi, mutta on sittemmin täyttynyt uudelleen. Samassa purkauksessa syntyi Muraran tulivuori. Nyiragongo purkautui vuosina 1982–1983, 1994, 2002 ja 2004.

Purkaushistoria
---------------

Vuoren huipulla oleva laavajärvi tyhjentyi vuonna 1977 ja täyttyi uudestaan kesäkuussa 1982.

Ennen vuoden 2002 purkausta läheisessä kylässä havaittiin purkauksia, mikä johti puolen miljoonan ihmisen evakuointiin. Tuolloin laavavirta tuhosi yli 4 500 rakennusta Goman kaupungissa. Laavan lisäksi hiilidioksidi aiheutti kuolonuhreja. Vuonna 2013 satellittiikuvissa näkyy aktiivista toimintaa kraatterissa ja laavajärvessä.

Lähteet
-------

1. ↑  Nyiragongo (Välilehdet Background ja Eruptive History) *Global Volcanism Program*. Smithsonian Institute. Viitattu 18.6.2014.
2. 1 2  Cooperative Observations at Nyiragongo Volcano in D.R. of Congo (PDF) Earthquake Research Institute, University of Tokyo. Viitattu 22.6.2014. (englanniksi)
3. ↑  Nyiragongo Volcano Live. Viitattu 18.6.2014.

Aiheesta muualla
----------------

* Kuvia tai muita tiedostoja aiheesta **Nyiragongo** Wikimedia Commonsissa
Office du Nigerin opastaulu Markalassa. Keinokastellut alueet on merkitty vihreällä ja suunnitellut alueet keltaisella.
**Office du Niger** on Nigerjoen keinokastelujärjestelmää ylläpitävä ja hyödyntävä organisaatio Malissa. Järjestelmä perustuu Markalassa Ségoun koillispuolella sijaitsevaan säännöstelypatoon, jonka altaasta kanavoidaan vettä joen entisellä tulva-alueella sijaitseville pelloille. Tärkeimmät kanavat ovat pohjoiseen Nionon seudulle johtava Canal du Sahel, Macinan seudulle johtava Canal du Macina ja Siribalan sokeriruokoviljelmiä kasteleva Canal Costes-Ongoïba. Office du Niger on joen yläjuoksun suurin vedenkäyttäjä ja Länsi-Afrikan laajin keinokastelujärjestelmä. Sen pelloilla tuotetaan 40 % Malin riisistä.

Ranskan siirtomaahallinto perusti Office du Nigerin vuonna 1932 kehittämään puuvillan viljelyä. Markalan säännöstelypato otettiin käyttöön vuonna 1947. Malin itsenäistyttyä alueella ryhdyttiin kasvattamaan sokeriruokoa sekä yhä suuremmassa määrin riisiä. Puuvillan viljely loppui kokonaan 1970-luvulle tultaessa. Riisin tuotanto saavutti väliaikaisen huippunsa vuonna 1978, mutta laski sen jälkeen rajusti. Uusi kasvu alkoi 1980- ja 1990-luvuilla, ja nykyään alueella tuotetaan vuosittain noin 320 000 tonnia riisiä. Lisäksi kasvatetaan muun muassa maissia ja vihanneksia. Keinokastelu kattaa noin 74 000 hehtaaria, mikä on vain pieni osa Office du Nigerin hallinnoimasta 1,9 miljoonan hehtaarin laajuisesta alueesta. Maanviljelyn tehostuminen on houkutellut seudulle paljon uusia asukkaita, ja kastelukanavien synnyttämillä kosteikoilla on suuri merkitys myös alueen eläinkunnalle.

Lähteet
-------

1. 1 2  *The Niger, a lifeline: Effective water management in the Upper Niger Basin*, s. 189–209. Lelystad, Sévare, Amsterdam, Veenwouden: Rijkswaterstaat, Wetlands International, Institute for Environmental studies, Altenburg & Wymenga ecological consultants, 2005. ISBN 90-807150-6-9. Teoksen verkkoversio (viitattu 30.10.2014). (ranskaksi)

Aiheesta muualla
----------------

* Office du Niger (Arkistoitu – Internet Archive) (ranskaksi)
* Making a Large Irrigation Scheme Work: A Case Study from Mali (englanniksi)
Malli ihmisen riboflaviinikinaasin rakenteesta
**Riboflaviinikinaasi** eli **flavokinaasi** on entsyymi, joka katalysoi fosfaattiryhmän siirtoa ATP-molekyyliltä riboflaviinille. Tuotteina reaktiossa muodostuu flaviinimononukleotidia ja adenosiinidifosfaattia. Entsyymi on tärkeä eliöiden entsyymitoiminnan tarvitsemien koentsyymien tuotannossa, ja sitä esiintyy niin aitotumallisissa kuin esitumallisissakin soluissa. Riboflaviinikinaasin EC-numero on EC 2.7.1.26.

Rakenne ja toiminta
-------------------

Riboflaviinikinaasi on rakenteeltaan monomeeri, ja muun muassa rotan entsyymin molekyylimassa vaihtelee välillä 14–28 kDa. Nisäkkäillä entsyymiä esiintyy erityisesti maksassa ja suolistossa. Riboflaviinikinaasi vaatii fosfaattiryhmän luovuttajaksi nukleotiditrifosfaatin, joka yleisimmin on ATP. Myös dATP-molekyyli voi toimia fosfaattiryhmän luovuttajana, mutta reaktio ei ole yhtä tehokas. Eräillä arkeilla entsyymi käyttää fosfaattiryhmän luovuttajana CTP-molekyyliä, ja näillä entsyymeillä on usein myös FMN-adenylyylitransferaasin aktiivisuutta. Riboflaviinikinaasi vaatii toimiakseen myös kaksiarvoisen kationin, joka tavallisimmin on sinkki-, magnesium- tai mangaanikationi. Entsyymiä aktivoivat kilpirauhashormonit esimerkiksi trijodityroniini. Entsyymin aktiivisuus on eläimillä pieni, mikäli riboflaviinin saanti on vähäistä. Riboflaviinikinaasin inhibiittoreita eli estäjiä ovat muun muassa kadmium sekä eräät trisykliset masennuslääkkeet.

Lähteet
-------

1. 1 2  EC 2.7.1.26 – riboflavin kinase Brenda. Viitattu 20.2.2017. (englanniksi)
2. 1 2  Daniel L. Purich, R. Donald Allison: *The Enzyme Reference*, s. 748. Academic Press, 2003. ISBN 9780080550817. Kirja Googlen teoshaussa (viitattu 20.2.2017). (englanniksi)
3. 1 2  Janos Zempleni, John W. Suttie, Jesse F. Gregory III, Patrick J. Stover: *Handbook of Vitamins*, s. 207. CRC Press, 2013. ISBN 9781466515574. Kirja Googlen teoshaussa (viitattu 20.2.2017). (englanniksi)
4. ↑  Fabrice Rébeillé,Roland Douce: *Biosynthesis of Vitamins in Plants*, s. 126–127. Academic Press, 2011. ISBN 9780123864796. Kirja Googlen teoshaussa (viitattu 20.2.2017). (englanniksi)
5. ↑  Kamel S. Kamel, Mitchell L. Halperin: *Fluid, Electrolyte and Acid-Base Physiology*, s. 155–156. Elsevier, 2016. ISBN 9780323355155. Kirja Googlen teoshaussa (viitattu 20.2.2017). (englanniksi)
**Sheet Music** on englantilaisen rockyhtye 10cc:n toinen albumi. Se äänitettiin Stockportissa Strawberry Studiolla. Graham Gouldman on 10cc:n verkkosivuilla maininnut levyn yhdeksi yhtyeen parhaista ja Kevin Godley puolestaan on haastattelussa vuonna 2006 ilmoittanut levyn yhdeksi suosikeistaan koko 10cc:n tuotannossa.

Albumi sai suuren suosion Englannissa nousten listoilla jopa sijalle 9. kesäkuussa 1974 pysytellen top-100:ssa yhteensä 24 viikkoa. USA:ssa levy nähtiin korkeimmillaan sijalla 81. Albumin ainoa hitti oli aloituskappale "The Wall Street Shuffle". Myös "Silly Love" -singlejulkaisu kohosi listoille Britanniassa. 

Levy julkaistiin UK Records -levymerkillä toukokuussa 1974. Eric Stewart huolehti levyn miksauksesta ja lopullisesta toteutuksesta. Kannen suunnitteli Hipgnosis-ryhmä.

Albumi valittiin vuonna 2005 hakuteokseen *1001 albumia jotka jokaisen on kuultava edes kerran eläessään*. Siinä sen sanotaan edustavan yhtyeen varhaiskauden monesta suunnasta otettuja vaikutteita ja henkeäsalpaavaa luomisvoimaa, mikä johtui siitä että kaikki yhtyeen jäsenet olivat taitavia laulunkirjoittajia..

Kappaleet
---------

**A-puoli**

1. The Wall Street Shuffle – 3.54 (säv. Stewart/Gouldman)
2. The Worst Band in the World – 2.49 (säv. Creme/Gouldman)
3. Hotel – 4.54 (säv. Godley/Creme)
4. Old Wild Men – 3.21 (säv. Godley/Creme)
5. Clockwork Creep – 2.46 (säv. Godley/Creme)

**B-puoli**

1. 
2. Silly Love – 4.01 (säv. Creme/Stewart)
3. Somewhere in Hollywood – 6.39 (säv. Godley/Creme)
4. Baron Samedi – 3.46 (säv. Stewart/Goulman)
5. The Sacro-Iliac – 2.33 (säv. Godley/Gouldman)
6. Oh Effendi – 2.49 (säv. Stewart/Godley)

Kokoonpano
----------

* Graham Gouldman – basso, kitarat, laulu, lyömäsoittimet
* Eric Stewart – kitarat, kosketinsoittimet, laulu
* Kevin Godley – rummut, lyömäsoittimet, laulu
* Lol Creme – kitarat, koskettimet, lyömäsoittimet, laulu

Lähteet
-------

1. ↑  Dimery, Robert (toim.): *1001 Albums You Must Hear Before You Die*. Cassell Illustrated, 2005. ISBN 1-84403-392-9.
**Offa's Dyke** (kymriksi *Clawdd Offa*) on Englannin ja Walesin historiallisen rajan määritellyt maavalli ja vallihauta. Sen rakennutti tiettävästi 700-luvun loppupuolella hallinnut Mercian kuningas Offa.

Kohde
-----

Offa's Dyke Clunin lähistöllä Shropshiressä.
Valli ja vallihauta.
Offa's Dyke kulkee Walesin ja Englannin nykyisen rajan suuntaisesti, joskin vain paikoitellen sen mukaisesti. Sillä on pituutta noin 270 kilometriä, tai linnuntietä noin 190 kilometriä. Se alkaa etelästä Walesin Chepstow'n kohdalta Severnjoella Gloucestershiren, Herefordshiren, Radnorshiren, Montgomeryshiren, Shropshiren, Denbighshiren ja Flintshiren läpi Deejoen suulle. Reitillä on muutamia aukkoja. Offa's Dyke on edelleen nähtäviltä osiltaan maavalli, jonka länsipuolella on lisäksi vallihauta. Valliin on saattanut aikanaan kuulua myös puusta tehtyjä varustuksia ja vallihautaan on saatettu istuttaa piikkikasveja.

Historia
--------

Offa's Dyke Presteignessä Walesissa.
Offa's Dyke on liitetty sen nimen mukaisesti vuosina 757–796 hallinneeseen Mercian kuningas Offaan, joka määräsi "suuren muurin" rakennuttamisen Walesin eli *Britannian* ja oman kuningaskuntansa välille. *Historia Brittonum* mainitsee Offan edeltäjän Pendan olleen 600-luvulla liittoutunut "brittien kuninkaiden" Cadwallonin ja Cadafaelin kanssa. Tilanne oli selvästi muuttunut Offan valtakauteen mennessä. *Annales Cambriae* mainitsee ajanjaksolta 760–796 neljä eri anglosaksien ja Walesin kuningaskuntien välillä käytyä taistelua. Vallin pääasiallinen tarkoitus ei kuitenkaan välttämättä ollut puolustus, vaan rajojen määrittely. Sen avulla on saatettu hallita kaupankäyntiä ja kerätä veroja. Offalle se on voinut olla myös voimannäyttö omille alamaisilleen.

Offa's Dyken varrella on jäänteitä myös joistakin vanhemmista rakennelmista. Wat's Dyke on noin 55 kilometriä pitkä vanhempi valli Mordajoen ja Holywellin välillä. Radiohiiliajoituksen mukaan se on rakennettu vuoden 446 paikkeilla. Wansdyke on puolestaan 400- tai 500-luvuilla Lounais-Englantiin rakennettu maavalli. Offan maavalli on siis seuraillut edeltäjiensä esimerkkiä. Offa's Dyken rakennuttamisen aikoihin kymri alkoi muotoutua omaksi kielekseen ja sen rakennuttaminen on joskus nähty historiallisena tapahtumana, jonka jälkeen voidaan alkaa puhua Walesista ja kymrin kielestä muista briteistä, kuten kornista ja bretonista erikseen. Vallin länsipuolella paikannimet ovat enimmäkseen kymriksi ja itäpuolella enimmäkseen englanniksi.

Englannin kielessä nimeä *Offa dich* on käytetty keskienglannissa. Kymrinkielistä nimeä *Clawdd Offa* alettiin käyttää keskikymrissä. Kirjallisuudessa ja tavallisessa puhekielessäkin Englannista on saatettu käyttää ilmausta *tu hwnt i Glawdd Offa*, joka viittaa Offa's Dyken takaisiin alueisiin.

Lähteet
-------

1. 1 2 3 4  Offa's Dyke Encyclopaedia Britannica. Viitattu 22.12.2020. (englanniksi)
2. 1 2 3 4 5  John T. Koch: *Celtic Culture - A Historical Encyclopedia*, s. 454-455. ABC-CLIO, 2006. ISBN 1-85109-445-8. (englanniksi)
3. 1 2  Oliver Smith: Offa's Dyke: Britain's unmarked 'no-mans' land' *BBC Travel*. BBC. Viitattu 22.12.2020. (englanniksi)
**N’Tillit** on maalaiskunta ja sen keskuspaikka Gaon alueen Gaon piirissä Malissa. Se sijaitsee Nigerjoen oikeanpuoleisen rannan tasangolla 120 kilometriä Gaosta lounaaseen. Kunnassa on 22 100 asukasta (vuonna 2009).

N’Tillitin kunta rajoittuu pohjoisessa Gaon piirin Gounzoureyen ja idässä Gaberon sekä Ansongon piirin Tessitin kuntiin, etelässä Burkina Fasoon sekä lännessä Gourma-Rharousin piirin Gossin ja Ouinerdenin kuntiin. Seutu kuuluu Sahelin vyöhykkeeseen.

Kuntaan kuuluu 21 paimentolaisryhmää. Asukkaat ovat etupäässä tuaregeja. Lisäksi on fulbeja, arabeja ja songhaita. Vallitseva uskonto on islam.

Seudun pääelinkeino on karjanhoito. Kotieläimiä ovat naudat, lampaat, vuohet, aasit ja kamelit. Lisäksi harjoitetaan durran viljelyä, keräilyä, kaupankäyntiä ja käsityöammatteja.

Kunnassa on neljä alakoulua ja yksi yläkoulu. Terveyskeskuksia on kaksi ja terveysasemia yksi.

Lähteet
-------

1. ↑  Resultats provisoires RGPH 2009 (Région de Gao) *instat.gov.ml*.  Arkistoitu 22.7.2011. Viitattu 3.6.2012. (ranskaksi)
2. 1 2 3 4  Plan de Securité Alimentaire Commune de Ntillit 2005–2009 *csa-mali.org*.  2005. Viitattu 3.6.2012. (ranskaksi)
**Sheela** (s. 22. maaliskuuta 1942) on intialainen näyttelijä. Hän on näytellyt ensisijaisesti malajalaminkielisissä Mollywood-elokuvissa. Hän muodosti suositun tähtiparin Mollywood-näyttelijä Prem Nazirin kanssa, heille kertyi peräti 130 yhteistä elokuvaa. Sheela on niin ikään ohjannut kaksi kokoillan teatterielokuvaa: *Yakshaganom* ja *Shikarangal*.

Sheelan debyyttielokuva oli tamilinkielinen *Paasam* (1962), jossa hänet kreditoitiin nimellä Sheela Devi. Hän näytteli samalla nimellä myös muissa tamilinkielisissä elokuvissa. Sheelan malajalaminkielinen debyytti oli *Bhagyajathakam* (1962). Malajalaminkielissä elokuvissa hän on käyttänyt nimeä Sheela.

Sheela lopetti uransa 1983. Hän palasi valkokankaille vuonna 2003 elokuvassa *Manassinakkare*. Sheela on voittanut lukuisia palkintoja, kuten Indian National Film Awardin parhaan naissivuosan palkinnon elokuvassa *Akale* (2004).

Lähteet
-------

1. 1 2 3 4  Sheela Internet Movie Databasessa. (englanniksi)
2. 1 2  Actress Sheela wins prestigious J C Daniel Award *Business Standard*. Business Standard Private Ltd.. Viitattu 6.5.2022. (englanniksi)
3. ↑  Prem Nazir *Premnazir.weebly.com*. Viitattu 6.5.2022. (englanniksi)

Aiheesta muualla
----------------

* The Prime Time: The reason behind Sheela-Prem Nazir love story gossip!

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Sheela
Jakov Tschernischeffin perhehauta Helsingin ortodoksisella hautausmaalla.
**Jakov Logginovitš Tschernischeff** (ven. Чернышев, *Tšernyšev*; 28. lokakuuta (J: 16. lokakuuta) 1826 Rostov, Venäjän keisarikunta – 21. kesäkuuta (J: 8. kesäkuuta) 1906 Helsinki) oli Helsingissä vaikuttanut venäläissyntyinen suomalainen kauppias, kiinteistöpohatta ja rakennusurakoitsija sekä todellinen valtioneuvos.

Tschernischeffin isä Loggin Tschernischeff oli maalari ja lasimestari, joka muutti Venäjältä Helsinkiin 1830-luvun lopulla ja työskenteli muun muassa rakennusurakoitsija Feodor Kiseleffin vuokratyöntekijänä. Jakov Tschernischeff aloitti ilmeisesti isänsä apulaisena ja työskenteli sen jälkeen 1850–1857 kauppias ja rakennusurakoitsija Petter Fedojeseffin kirjanpitäjänä ja työnjohtajana tämän urakoimalla korjaustyömaalla Viaporin linnoituksessa. Vuonna 1858 hän sai Suomen kansalaisuuden sekä porvarinoikeudet Helsingissä ja perusti ruokakaupan. Kauppa toimi hänen talossaan Kruununhaassa osoitteessa Kirkkokatu 5. Kymmenisen vuotta myöhemmin Tschernischeff luopui kaupastaan ja keskittyi rakennusurakointiin sekä erilaisiin kiinteistöbisneksiin. Hän muun muassa hoiti kiinteistöjen vuokrausta kuolinpesien laskuun.

Tschernischeff urakoi muun muassa Uspenskin katedraalin ja Aleksanterin teatterin rakennustyöt ja toimi myös mainitun katedraalin isännöitsijänä 1868–1871 sekä uudelleen vuodesta 1897 kuolemaansa asti. Hän osti omistukseensa useita tunnettuja taloja Helsingissä, muun muassa Kaivopuistossa sijaitsevan Kalliolinnan huvilan vuonna 1871 ja Kauppatorin laidalla sijainneen kauppias Heidenstrauchin talon vuonna 1883. Jälkimmäisen hän muutti vuokrataloksi ja teetti rakennuksen julkisivuun merkittäviä muutoksia, joiden myötä se muuttui uusbarokkityyliseksi. Muutostöitä arvosteltiin ajan lehdistössä mauttomina. Nykyään toisennäköiseksi muutetussa rakennuksessa toimii Ruotsin suurlähetystö.

Tschernischeff sai vuonna 1868 kauppaneuvoksen, 1891 valtioneuvoksen ja 1905 todellisen valtioneuvoksen arvonimen. Kahta jälkimmäistä kunnianosoitusta ei saanut kukaan muu suomenvenäläinen, joten Tschernischeffin voidaan sanoa olleen Helsingin venäläisväestön arvostetuin kansalainen. Hän oli myös useiden ritarikuntien jäsen ja hänellä oli hyvät suhteet kenraalikuvernööri Nikolai Bobrikoviin. Tschernischeff oli Helsingin ortodoksisen seurakunnan merkittävä vaikuttaja ja avokätinen tukija. Vuonna 1905 valmistunut seurakunnan talo Liisankadulla rakennettiin lähes kokonaan hänen lahjoittamillaan varoilla. Hänen kunniakseen talon kotikirkko pyhitettiin apostoli Jaakobille ja hänen vaimonsa mukaan suurmarttyyri Katariinalle.

Tschernischeff oli kahdesti naimisissa, mutta molemmat liitot olivat lapsettomia.

Lähteet
-------

1. 1 2 3 4 5  Kai Hoffman: Kauppaneuvos Jakov Tschernischeff (1826–1906). *Suomen talouselämän vaikuttajat* -verkkojulkaisu (maksullinen). 5.9.2009. Suomalaisen Kirjallisuuden Seura.
2. ↑  Marja Pehkonen: *Hauraita muistoja Helsingin hautausmailta*, s. 68. Helsingin kaupunginmuseo 2008.
Wikibooks 
Wikikirjastossa on aihe: **Kuningatargambiitti**. 

*Tässä artikkelissa käytetään algebrallista merkintätapaa kuvailemaan shakkisiirtoja.*

**Kuningatargambiitti**

`1.d4 d5 2.c4`
on yksi perinteikkäimmistä shakkiavauksista. Musta voi päättää ottaa gambiittisotilaan vastaan tai jatkaa sitä ilman. Ensimmäisessä tapauksessa, vastaanotetussa daamigambiitissa, valkea pyrkii hyödyntämään etulyöntiasemaansa keskustassa. Musta puolestaan luottaa vastaiskuihin keskustassa siirroilla e5 tai c5.

Muunnelmia
----------

**Kuningatargambiitti** jaetaan kahteen muunnelmaan. Torjutussa kuningatargambiitissa musta ei lyö d-sotilaallaan valkean tarjottua c-sotilasta, vaan pelaa siirron ...e6. Vastaanotetussa kuningatargambiitissa musta taas ottaa gambiittisotilaan vastaan, vaikkei välttämättä heti. Gambiitti on kuitenkin vain näennäinen, sillä valkea saa sotilaan halutessaan takaisin. Slaavilainen puolustus on suosituin vastaus kuningatargambiittiin. Siinä musta suojelee sotilastaan siirtämällä 2...c6.

Vastaanotettu gambiitti on selvästi harvinaisempi kuin esimerkiksi slaavilainen puolustus tai torjuttu kuningatargambiitti.

Kuningatargambiitin muita muunnelmia ovat:

2...Rc6 Tšigorinin puolustus
2...c5 Symmetrinen puolustus
2...e5 Albinin vastagambiitti
2...Lf5 Baltialainen puolustus
2...Rf6 Marshallin puolustus
2...g6 Alehinin muunnelma

Katso myös
----------

* Shakki
* Shakkiavaus
* Suljetut pelit

Lähteet
-------

1. 1 2  COE
Eri tavoin kuorrutettuja tryffeleitä.
Tryffeleitä Belgiassa.
**Tryffeli** tai **suklaatryffeli** on tyypillisesti suklaaganachesta valmistettava ja suklaalla kuorrutettu makeinen. Tarkempia valmistustapoja ja reseptejä on kuitenkin monia. Nimensä se on saanut tryffelien eli multasienien mukaan. Tryffelien alkuperästä on useampia tarinoita, mutta ilmeisesti niiden valmistus alkoi 1800-luvun jälkipuoliskolla Euroopassa.

Valmistus ja käyttö
-------------------

Nimi tryffeli viittaa multasieniin eli tryffeleihin. Suomen kieleen sana on lainattu ruotsin kielen sanasta *tryffel*. Ruotsiin sana on tullut saksan kielen sanasta *trüffel*, joka puolestaan peräisin ranskan kielen sanasta *truffe* tai *truffle*.

Tryffelit ovat tyypillisesti valmistettu suklaaganachesta, joka on kuorrutettu suklaalla. Näin syntyvä lopputulos on sisältä rakenteeltaan pehmeä ja kuoreltaan kova. Varsinkin kotona tryffeleitä valmistetaan myös vain kuorruttamalla ganachea kaakaojauheessa. Eroja tryffelien valmistuksessa on myös esimerkiksi maittain. Tarkempi valmistaminen poikkeaa toisistaan yhdysvaltalaisessa, sveitsiläisessä, ranskalaisessa ja belgialaisessa perinteessä. Eri resepteissä voidaan käyttää myös eri mausteita, kuten esimerkiksi salmiakkia, kookosta ja matchaa. Tryffeleitä valmistetaan käsityönä ja myös laajemmassa mittakaavassa teollisesti.

Historia
--------

Tryffelin alkuperästä on useita tarinoita. Yhden tunnetun tarinan mukaan ensimmäiset tryffelit valmisti ranskalainen kondiittori N. Petruccelli Chambéryssa vuonna 1895. Tarinan mukaan Petruccellin suklaavarastot olivat käymässä vähiin pyhäpäivien sesonkina, ja hän keksi sekoittaa loput vähät suklaansa kermasta, sokerista ja kaakaojauheesta valmistettuihin pieniin palleroihin. Vaikka tarinan tämä versio on hyvin tunnettu, historiallisista lähteistä tiedetään toisaalta myös, että tryffeleitä on viety laivalla Saksan Hampurista Meksikoon jo vuonna 1883.

Tunnetuiksi tryffelit teki Antoine Dufour, joka myi tryffeleitä Lontoolaisessa luksuskaupassaan vuodesta 1902. Vuonna 1908 tryffelien resepti julkaistiin keittokirjassa *Revised American Candy Maker*, jonka ansiosta tryffeleistä tuli tunnettuja tavallistenkin ihmisten keskuudessa. Sveitsiläinen Lindt alkoi valmistaa kuuluisaksi tulleita pyöreitä tryffeleitään vuonna 1967. Suomessa tryffeleitä alkoi valmistaa Lindforsin Karamellitehdas eli nykyinen Brunberg 1920-luvulla.

Lähteet
-------

1. ↑  Klaas Ruppel: Tryffeli Kotimaisten kielten keskus. Viitattu 10.2.2022.
2. 1 2 3  Darra Goldstein: *The Oxford companion to sugar and sweets*, s. 744. Oxford University Press, 2015. ISBN 978-0-19-931339-6. (englanniksi)
3. ↑  Brunbergin Tryffeli 100 vuotta Brunberg. Viitattu 10.2.2022.
**Trygg** on vanha suomalainen sotilassuku, jonka kantaisä oli Suomen sodassa vuosina 1808-1809 taistellut korpraali Petter Trygg (1784–1841). Tryggin suvussa on nykyisin kolme päähaaraa, jotka ovat saaneet alkunsa Petter Tryggin pojan, Otto Walfrid Tryggin (1818–1881) kolmesta pojasta. Tryggin sukua asuu Suomen lisäksi muun muassa Ruotsissa ja Espanjassa, sekä yksi sukuhaara on asettunut kokonaan Yhdysvaltoihin. Trygg-suvun jäsenet ovat Petter Tryggin avioliiton myötä myös Procopé-suvun jälkeläisiä. Samannimisiä sukuja on muitakin.

Petter Trygg
------------

Petter Trygg oli Suomen sodassa taistellut Savon rykmentin Henkikomppanian korpraali. Hän kuului Suomen armeijan viimeisiin rippeisiin, jotka Suomen sodan päätyttyä olivat kuuntelemassa kenraali Georg Carl von Döbelnin kuuluisaa ja tunteikasta jäähyväispuhetta Uumajan torilla 8. lokakuuta 1809.
Ruotsin kuninkaallinen miekkaritarikunta myönsi Petter Tryggille hopeisen mitalin urhoollisuudesta taistelukentillä. Trygg anoi lokakuussa 1809 eroa armeijan palveluksesta ja lupaa poistua Ruotsista Suomeen. Petter Tryggin vaimo oli Savon rykmentin Henkikomppanian varusmestarina ja lipunkantajana toimineen Gabriel Erik Procopén (1758–1790) ja Brita Christina Holtzmanin (1755–1808) tytär Maria Christina (1781–1859).

Lähteet
-------

* Katselmus 16.10.1809 (Grisbacka, Sverige):
* 
* 
* 
* Mikkelin maakunta-arkisto, Ristiinan perukirjat vuodelta 1841, asiakirja no 236.
* Geni-sukupuu:
* Wirilander, Kaarlo (Helsinki 1953), Suomen armeijan upseeristo ja aliupseeristo 1718-1810: virkatalonhaltijain luettelot = Officerare och underofficerare vid Finlands armé 1718-1810 : förteckningar över boställsinnehavare, s.231
* Savon rykmentti: Henkikomppania, palkkausluettelo 14.10.1789 (Pirtimäcki Läger), miehistö
**Ruxandra Donose** (s. 2. syyskuuta 1964 Bukarest) on romanialainen oopperalaulaja, äänialaltaan mezzosopraano.

Donose syntyi musikaaliseen perheeseen ja kouluttautui alun perin pianistiksi. Hän siirtyi lauluun myöhäisinä teinivuosinaan. Opiskeltuaan Bukarestissa hän liittyi Wienin valtionoopperaan vuonna 1992. Siellä hän tulkitsi rooleja muiden muassa oopperoissa *Le nozze di Figaro*, *Così fan tutte*, *Sevillan parturi*, *Carmen* ja *Katja Kabanova*. Vuonna 2000 Donose debytoi Royal Opera Housessa Annion roolissa teoksessa *La clemenza di Tito*. Lisäksi hänellä on siellä ollut rooleja muissa Wolfgang Amadeus Mozartin sekä Jacques Offenbachin, Jules Massenet'n, Maurice Ravelin, Richard Straussin, Richard Wagnerin (Brangäne, *Tristan ja Isolde*) ja Giuseppe Verdin (Prinsessa Eboli, *Don Carlo*) teoksissa.

Muita oopperataloja, joissa Donose on laulanut, ovat olleet Englannin kansallisooppera, Deutsche Oper Berlin, Lyric Opera of Chicago, Los Angelesin ooppera ja Metropolitan-ooppera. Donose on luonut myös konserttiuran. Hän on esiintynyt sellaisten kapellimestarien kuin Claudio Abbadon, Pierre Boulez'n, Zubin Mehtan ja Seiji Ozawan johdolla.

Lähteet
-------

1. 1 2 3  Ruxandra Donose Royal Opera House
2. ↑  PORTRET: Mezzosoprana Ruxandra Donose – o voce de excepţie dăruită splendorii muzicii lumii Radio România Cultural


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Mylodontidae** on hävinnyt laiskiaisten heimo joka ilmestyi oligoseenilla 23 miljoonaa vuotta sitten ja kuoli sukupuuttoon varhaisella holoseenilla 11 000 vuotta sitten. Heimo kuuluu Megatheriidaen, Nothrotheriidaen, Orophodontidaen ja Scelidotheriidaen kanssa maalaiskiaisiin mutta tämä nimitys viittaa vain ulkoisiin piirteisiin. Ne eivät ole lähempää sukua toisillensa kuin nykyisille kaksi- ja kolmivarvaslaiskiaisille.
Fylogeneettiset tutkimukset ovat osoittaneet että Mylodontidae on läheisintä sukua kaksivarvaslaiskiaisille.

Heimon jäännöksiä on löydetty pelkästään Etelä- ja Pohjois-Amerikasta.

Mylodontidaen fossiileja on löydetty samoista luolista kuin varhaisten ihmisten ja siksi oli mahdollista että ihmiset vangitsivat maalaiskiaisten poikasia ja pitivät niitä aitauksessa kunnes ne olivat riittävän suuria teurastukseen.
Radiohiiliajoitus ei kuitenkaan löytänyt todisteita että ihmiset ja laiskiaiset olisivat eläneet samassa luolassa samaan aikaan.

Heimon sisäinen luokittelu on kiisteltyä. Joskus heimo Scelidotheriidae luokitellaan Mylodontidaen alaheimona.

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1749282
* Wikispecies: Mylodontidae
* EoL: 4471365
* Fossilworks: 43629
* GBIF: 3239378
* IRMNG: 103467
* NCBI: 48781

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Mylodontidae
**HMS Duncan** (viirinumero D37) on Britannian kuninkaallisen laivaston tyypin 45 ilmatorjuntahävittäjä.

Valmistus
---------

*Pääartikkeli: Tyyppi 45 -hävittäjä*
Alus tilattiin joulukuussa 2000 BVT Surface Fleetiltä. Köli laskettiin BAe Systems Naval Shipsin telakalla (vuodesta 2009 BAE Systems Surface Ships) Govanissa 26. tammikuuta 2007. Alus laskettiin vesille 11. lokakuuta 2010 kumminaan Marie Ibbotson ja otettiin palvelukseen 26. syyskuuta 2013.

**Osat ja niiden valmistajat**| Nimi | Telakka | paino [t] | yksiköt | Huomautus |
| --- | --- | --- | --- | --- |
| A Block | Govan | 517 | 1-6 | - |
| B Block | Govan | 571 | 7-13 | - |
| C Block | Govan | 494 | 14-19 | - |
| D Block | Govan | 309 | 20, 22, 24 ja 26 | - |
| E Block | Portsmouth | 401 | 21, 23, 25, 27-30 | - |
| F Block | Portsmouth | 122 | 31-33 | - |
| G Block | Portsmouth | 94 | 34-40 | - |
|

Painoissa on mukana ainoastaan teräksen aiheuttama massa ei kokonaismassa, johon tulee lisätä laitteet.

Palvelus
--------

Alus oli 2015 palveluksessa.

Muuta
-----

*Duncanista* on tehty Ylen kanavilla näytettävä, 2-osainen tv-jatkosarja, joka kertoo aluksella palvelleista sotilashenkilöistä. Muun ohella, aluksen komentaja on vaihtunut. Ylen esittämä jatkosarja kertoo sotilaallisista operaatiosta; nimellä *Sotalaiva - Elämää merellä*.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:HMS Duncan (D37)

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMS Duncan (D37)**.
1. ↑  World Naval Review 2014 s. 178
2. ↑   Viitattu 20.12.2020.

*Tyypin 45* -ohjushävittäjät

|  |
| --- |
| *HMS Daring* - *HMS Dauntless* - *HMS Diamond* - *HMS Dragon* - *HMS Defender* - *HMS Duncan* |
| Edeltäjä: *Tyypin 42*-ohjushävittäjät – Seuraaja: ei seuraajaa |
Alberobellon taloja, joita kutsutaan nimellä *trulli*.
**Alberobello** on kaupunki Italiassa, Apulian alueella Barin metropolikaupungissa.

Trulli
------

*Pääartikkeli: Alberobellon trullitalot*
Kaupunki on tunnettu Unescon maailmanperintöluetteloon päässeistä tornimaisesti katetuista, pyöreistä rakennuksistaan, joita kutsutaan nimellä *trulli* (yks. *trullo*). Ne on rakennettu ilman laastia latomalla kalkkikiven kappaleita kivimuurien tapaan. Tämä rakennustapa on tunnettu esihistorialliselta ajalta asti, ja Alberobellon seudulla sitä käytetään edelleen.

Lähteet
-------

1. ↑  Istat - Istituto Nazionale di Statistica: Demographic Balance for the year 2015 and Resident Population from on 31st December *Italian tilastokeskuksen väestötilasto alueittain, maakunnittain ja kunnittain*.  Arkistoitu 16.10.2017. Viitattu 22.1.2017. (englanniksi)
2. ↑  Unesco

Aiheesta muualla
----------------

* Kuvia tai muita tiedostoja aiheesta **Alberobello** Wikimedia Commonsissa

Barin maakunnan vaakunaBarin metropolikaupunki
Acquaviva delle Fonti | Adelfia | Alberobello | Altamura | Bari | Binetto | Bitetto | Bitonto | Bitritto | Capurso | Casamassima | Cassano delle Murge | Castellana Grotte | Cellamare | Conversano | Corato | Gioia del Colle | Giovinazzo | Gravina in Puglia | Grumo Appula | Locorotondo | Modugno | Mola di Bari | Molfetta | Monopoli | Noci | Noicattaro | Palo del Colle | Poggiorsini | Polignano a Mare | Putignano | Rutigliano | Ruvo di Puglia | Sammichele di Bari | Sannicandro di Bari | Santeramo in Colle | Terlizzi | Toritto | Triggiano | Turi | Valenzano
**MTD** (ruots. *Mobiltelefonisystem D*) oli ruotsalainen käsivälitteinen 450 MHz:n taajuusalueella toiminut matkapuhelinverkko. Se esiteltiin vuonna 1971 ja oli toiminnassa vuoteen 1987. MTD:n korvasi pohjoismainen NMT-verkko. Enimmillään MTD-verkolla oli 20 000 asiakasta, joista 700 oli teleyhtiöiden työntekijöitä. MTD-verkko oli käytössä myös Tanskassa ja Norjassa vuodesta 1976.

Ruotsin ensimmäinen matkapuhelinverkko oli MTA (*Mobiltelefonisystem A*) joka esiteltiin 1956 ja lakkautettiin 1967. Se toimi 160 MHz:n taajuusalueella Tukholmassa ja Göteborgissa. Asiakkaita sillä oli 125. Tämän jälkeen tuli vuonna 1962 MTB (*Mobiltelefonisystem B*), jonka tekniikka perustui transistoreihin. Se lakkautettiin 1983. Se toimi 76–82,5 MHz:n taajuusalueella ja sillä oli 600 asiakasta. Sen verkko kattoi myös Malmön.

Suomessa oli MTD:tä vastaava Autoradiopuhelin (ARP) -verkko vuosina 1971–2000.

Matkapuhelinverkkostandardit

|  |  |
| --- | --- |
| 0G | AMTS • ARP • Autotel/PALM • IMTS • MTD • MTS • OLT • PTT |
| 1G | CDPD • DataTAC • Hicap • Mobitex • NMT • TACS/ETACS |
| 2G | CSD • cdmaOne • D-AMPS • EDGE • Evolved EDGE • GPRS • GSM • HSCSD • iDEN • PDC • PHS • WiDEN |
| 3G | CDMA2000 • FOMA • HSDPA • HSPA • HSPA+ • HSUPA • Super-Charged • TD-CDMA • TD-SCDMA • UMTS • W-CDMA |
| 3.5G | E-UTRA • GAN (UMA) • HiperMAN • iBurst • WiBro |
| 4G | UMB • UMTS Revision 8 (LTE) • WiMAX |
| 5G | 5G NR |
**Rolf Ridderwall** (s. 20. marraskuuta 1958 Tukholma) on ruotsalainen jääkiekkoilija, pelipaikaltaan maalivahti. Hän edusti Ruotsin maajoukkuetta Sarajevon olympialaisissa 1984, missä hän nousi kesken kisojen joukkueen ykkösmaalivahdiksi, kahdessa Kanada-cupissa ja neljissä MM-kilpailuissa, joissa hän saavutti olympiapronssin, Kanada-cupin hopean, maailmanmestaruuden ja MM-hopean. Ruotsin voittaessa maailmanmestaruuden Suomen MM-kilpailuissa 1991 Ridderwall pelasi ykkösmaalivahtina Peter Lindmarkin loukkaannuttua viimeisessä harjoitusottelussa ennen kisoja.

Ridderwall edusti kotimaassaan Hammarby IF:ää kausina 1977–1981, Djurgårdens IF:ää kausina 1981–1990, Team Boroa kausina 1990–1992 ja uransa lopulla AIK:ta. Hän voitti Ruotsin-mestaruuden vuosina 1983, 1989 ja 1990.

Ridderwall palkittiin Ruotsin parhaana pelaajana Guldpuckenilla vuonna 1990.

Rolf Ridderwallin poika Stefan Ridderwall on pelannut maalivahtina pääsarjatasolla ja veljenpoika Calle Ridderwall hyökkääjänä maajoukkueessakin.

Lähteet
-------

1. 1 2 3 4  Rolf Ridderwall Sveriges olympiska kommitté. Viitattu 2.6.2020. (ruotsiksi)
2. 1 2 3 4 5 6 7  Rolf Ridderwall *Eliteprospects*. Viitattu 2.6.2020. (englanniksi)
3. ↑  Honkavaara, Aarne, ym. (toim.): *Jääkiekkokirja 1991–1992*, s. 173, 176. US-Mediat Oy / Kiekkolehti, 1991. ISSN 0784-3321.
4. ↑  Liesmäki, Erkki & Tala, Juhani: *MM-jääkiekko 1991*, s. 178. Turku: Oy Turun Sanomat / Serioffset, 1991. ISBN 952-90-2715-X.
**HMS Drottning Victoria** oli Ruotsin laivaston Sverige-luokan rannikkopanssarilaiva (ruots. *Pansarskepp*), joka palveli muun muassa toisessa maailmansodassa. Alus tilattiin syyskuussa 1914 hieman ennen ensimmäisen maailmansodan puhkeamista. Vaikka Ruotsi säilytti puolueettomuutensa sodan ajan, sota hidasti tehtyjen hankintasopimusten toteutumista, ja alus valmistuikin vasta 1921.

Valmistus
---------

*Pääartikkeli: Sverige-luokka*
Syyskuussa 1914 alus tilattiin Göteborgista Götaverkeniltä, missä köli laskettiin heinäkuussa 1915. Alus laskettiin vesille 15. maaliskuuta 1921 ja otettiin palvelukseen 12. maaliskuuta 1921.

Alukselle asennettiin 1927 Hazemeyer-tulenjohtojärjestelmä, jonka osana tehtiin uusi tulenjohtotasanne etumastoon, asennettiin neljän metrin etäisyysmittari ja pystytettiin raskas kolmijalkainen masto. Aluksen tykistön kantama kasvoi pääaseilla 27 300 jaardiin ja apuaseilla 20 750 jaardiin ammusten kehittyessä. Sen torpedoputket poistettiin 1920-luvun puolivälissä.

Palvelus
--------

Alus teki 1920- ja 1930-luvuilla sisaraluksensa *HMS Sverigen* kanssa useita purjehduksia Itämerellä. Kovana jäätalvena 1929 alusta yritettiin käyttää jäänmurtajana heikoin tuloksin. Aluksen kuusi hiilikattilaa vaihdettiin 1937 kahteen öljykäyttöiseen Penhoet-kattilaan, jotka sijoitettiin kahteen etummaiseen kattilahuoneeseen. Tilojen vapautuessa aluksella tehtiin tilamuutoksia ja sen etummaiseen savuhormiin asennettiin savunhajotin. Se matkasi Suomen laivaston panssarilaiva *Väinämöisen*, jonka merenkulkuominaisuudet olivat heikot, kanssa Yhdistyneen kuningaskunnan Yrjö VI:n kruunajaisten laivastokatselmukseen Spitheadiin 1937.

Toisessa maailmansodassa alus oli puolueettomuuden valvontatehtävissä, jolloin sille asennettiin kaksi Hazemeyer-vakavoitua kaksiputkista 40 millimetrin ilmatorjuntatykkiä keskimmäisen 152 millimetrin tykkitornin paikalle. Sodan aikana alukselle asennettiin vielä yksi vastaava 40 millimetrin ilmatorjuntatykki puolikannelle ja vanhentuneet 76 millimetrin ilmatorjuntatykit korvattiin kahdella kaksiputkisella 45 millimetrin rinnakkain asetetulla tykillä ja kummankin rinnalle vielä kaksiputkinen 25 millimetrin tykki. Lopulta kolme yksiputkista 20 millimetrin tykkiä täydensi alusten ilmatorjunnan. Alukselle asennettiin 1943 ruotsalaisvalmisteinen tutka. Alus siirrettiin reserviin 1950. Alus poistettiin palveluksesta huhtikuussa 1957 ja myytiin maaliskuussa 1959 MVK:lle romutettavaksi.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **HMS Drottning Victoria**.
* Whitley, M. J.: *Battleships of World War Two - an international encyclopedia*. Lontoo: Arms and Armour, 1998. ISBN 1-85409-386-X. (englanniksi)
* Gardiner, Robert (toim.): *Conway's All the World's Fighting Ships 1906–1921*. Lontoo, Englanti: Conway Maritime Press, 1985. ISBN 0-85177-245-5. (englanniksi)

### Viitteet

1. ↑  Whitley, M. J. s. 234
2. 1 2 3 4  Whitley, M. J. s. 236

*Sverige*-luokan rannikkopanssarilaivat

|  |
| --- |
| *HMS Sverige* - *HMS Drottning Victoria* - *HMS Gustav V* |
| Edeltäjä: *HMS Oscar II* – Seuraaja: ei seuraajaa |
**Paul Wilhelm Massing** (30. elokuuta 1902 Grumbach – 30. huhtikuuta 1979 Tübingen) oli saksalainen sosiologi.

Paul Massing syntyi virkamiesperheeseen. Hän valmistui Frankfurtin yliopistosta ja väitteli tohtoriksi vuonna 1928. Neuvostoliiton maatalouden tutkimukseen erikoistunut Massing työskenteli Moskovassa ja Berliinissä. Natsit pidättivät hänet vuonna 1933 ja hän vietti puoli vuotta Sachsenhausenin keskitysleirillä. Massing kirjoitti kokemuksistaan kirjoja, jotka hän julkaisi nimellä *Karl Billinger*.

Massing asui vuodesta 1934 lähtien Yhdysvalloissa, Ranskassa ja Moskovassa toimien Neuvostoliiton ulkomaantiedustelun palveluksessa. Vuonna 1939 hän muutti Yhdysvaltoihin, jossa hän työskenteli Columbian ja Rutgersin yliopistoissa. Massingin pääteos on *Rehearsal for Destruction: A Study Of Political Anti-Semitism in Imperial Germany* vuodelta 1949. Hän palasi Saksaan vuonna 1967.

Suomennettu teos
----------------

* Karl Billinger. *Vanki No 880: katkelma* (*Schutzhäftling 880*). Suomennettu venäjänkielisestä laitoksesta *Arestant № 880*. Petroskoi: Kirja, 1937.

Lähteet
-------

1. 1 2 3  Karl Billinger *LiveLib*. Viitattu 24.3.2021.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Suomi (KANTO)
* Yhdysvallat
* Tšekki
	+ 2
* Australia
* Alankomaat

 |
|  |
| Tieteilijät | 
* CiNii

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
Yksityiskohta veistoksesta Borghesen Hermafroditus, (Louvre).
**Hermafroditos** (m.kreik. Ἑρμαφρόδιτος, lat. *Hermaphroditus*) on kreikkalaisessa mytologiassa Hermeen ja Afroditen lapsi, syntyjään erityisen kaunis nuorukainen, mutta myöhemmin hän koki muodonmuutoksen hermafrodiitiksi, kun hänen ruumiinsa yhtyi nymfi Salmakiihin.

Hermafroditoksen tarina on kerrottu Ovidiuksen teoksessa *Muodonmuutoksia*. Hänet kasvattavat fryygialaiset nymfit Pseloreiteen vuorella, mutta viidentoista vuoden ikäisenä hän kyllästyy ympäristöönsä ja lähtee vaeltamaan Lyykiaan ja Kaariaan. Kaarian metsikössä hän tapaa nymfi Salmakiin lähteellään, joka silmittömästi rakastuu häneen mutta joutuu torjutuksi. Niinpä Salmakis rukoilee jumalia liittämään heidät rakkaudessa ikuisesti yhteen. Jumalat vastaavat hänen rukoukseensa kirjaimellisesti, ja kun Hermafroditos kylpee Salmakiin lähteessä, heidän kehonsa yhdistyvät kaksineuvoiseksi hermafrodiitiksi, jolla on sekä miehen että naisen sukupuoliset tunnusmerkit. Suuttuneena Hermafroditos pyytää jumalia kiroamaan lähteen niin, että muutkin siinä kylpevät miehet kokisivat saman kohtalon kuin hänkin.

Lähteet
-------

1. ↑  Theoi Project: Hermaphroditos.

Aiheesta muualla
----------------

* Kuvia tai muita tiedostoja aiheesta **Hermafroditos** Wikimedia Commonsissa
*Tämä artikkeli käsittelee toiminutta lääkäriä. Virka- ja valtiopäivämies Herman Adlercreutzista on eri artikkeli.*
Herman Adlercreutz vuonna 1981.
**Carl Herman Thomas Adlercreutz** (10. huhtikuuta 1932 Helsinki – 26. lokakuuta 2014 Helsinki) oli suomenruotsalainen lääkäri ja kliinisen kemian professori. Hän tutki urheilulääketiedettä sekä aineenvaihduntaa ja steroidihormoneja.

Elämäkerta
----------

Adlercreutzin isä oli dosentti Erik Adlercreutz ja veli arkkitehti Eric Adlercreutz. Vuodesta 1989 hän oli Adlercreutzin aatelissuvun päämies. Adlercreutzin puoliso vuodesta 1956 oli lääketieteen lisensiaatti Marie-Louise Eleonore Gräsbeck.

Adlercreutz valmistui ylioppilaaksi Grankulla samskolasta vuonna 1950 ja opiskeltuaan lääketiedettä Helsingin yliopistossa hän valmistui kandidaatiksi vuonna 1952 ja lisensiaatiksi vuonna 1958. Lääketieteen ja kirurgian tohtoriksi hän väitteli vuonna 1963. Vuosina 1958–1961 hän toimi tutkimusassistenttina Tukholman Karoliinisessa instituutissa. Vuodet 1961–1964 hän oli Helsingin yliopistollisen keskussairaalan sisätautien klinikan apulaislääkäri ja vuosina 1964–1965 apulaisopettaja. Hän toimi Meilahden sairaalan laboratorion johtajana vuosina 1965–1967 ja ylilääkärinä 1967–1997. Vuosina 1965–1967 Adlercreutz toimi Helsingin yliopiston kliinisen kemian apulaisprofessorina, vuosina 1967–1969 virkaa toimittavana professorina ja vuosina 1969–1997 professorina. Vuodet 1983–1988 hän oli Suomen Akatemian tutkijaprofessori. Hän toimi myös Finska Läkaresällskapetin puheenjohtajana 1986–1989 ja Folkhälsanin puheenjohtajana 1993–1998.

Adlercreutz kuoli lokakuussa 2014 kaaduttuaan ja saatuaan aivovamman.

Lähteet
-------

1. 1 2 3 4  Korppi-Tommola, Aura: "Adlercreutz, Herman (1932–2014)", *Suomen kansallisbiografia, osa 1*, s. 87. Helsinki: Suomalaisen Kirjallisuuden Seura, 2003. ISBN 951-746-442-8. / Teoksen verkkoversio (viitattu 20.5.2014).
2. 1 2 3  *Hufvudstadsbladet* 21.11.2014, s. 29.
3. ↑  *Facta 2001*, osa 1, p. 88.
4. ↑  *Suomen aateliskalenteri 2007*, s. 25.
5. 1 2  Ellonen, Leena (toim.): *Suomen professorit 1640–2007*, s. 41. Helsinki: Professoriliitto, 2008. ISBN 978-952-99281-1-8.

Aiheesta muualla
----------------

* Herman Adlercreutzin muistokirjoitus *Helsingin Sanomissa*.
* Adlercreutz, Herman hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Suomi (KANTO)
* Yhdysvallat
* Tšekki
* Alankomaat

 |
|  |
| Henkilöt | 
* Kansallisbiografia
* Biografiskt Lexikon
* Uppslagsverket Finland
* Biografiasampo

 |

 |
**HMS Dragon** (viirinumero D35) on Britannian kuninkaallisen laivaston tyypin 45 ilmatorjuntahävittäjä.

Valmistus
---------

*Pääartikkeli: Tyyppi 45 -hävittäjä*
Alus tilattiin joulukuussa 2000 BVT Surface Fleetiltä, missä köli laskettiin BAe Systems Naval Shipsin telakalla (vuodesta 2009 BAE Systems Surface Ships) Govanissa 19. joulukuuta 2005 telakkanumerolla 1064. Se laskettiin vesille 17. marraskuuta 2008 kumminaan vara-amiraali Paul Boissierin puoliso Susie Boissier ja otettiin palvelukseen 20. huhtikuuta 2012.

Palvelus
--------

Alus teki ensi vierailun 27. huhtikuuta 2012 Liverpooliin, missä se oli kolme vuorokautta ollen 28. huhtikuuta avoinna yleisölle. Elokuussa 2013 alus oli Yhdysvaltain laivaston *USS Nimitzin* ympärille kootun taisteluosaston mukana Arabianmerellä. Huhtikuussa 2014 alus oli Skotlannin pohjoispuolisella merialueella lähdettyään Portsmouthista valvoakseen Venäjän laivaston *Vice-Admiral Kulakovia*.

CommonsCommons
Wikimedia Commonsissa on kuvia tai muita tiedostoja aiheesta **HMS Dragon (D35)**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:HMS Dragon (D35) 

  

*Tyypin 45* -ohjushävittäjät

|  |
| --- |
| *HMS Daring* - *HMS Dauntless* - *HMS Diamond* - *HMS Dragon* - *HMS Defender* - *HMS Duncan* |
| Edeltäjä: *Tyypin 42*-ohjushävittäjät – Seuraaja: ei seuraajaa |
Herman Cedercreutz
Herman Cedercreutzin kreivinvaakuna
**Herman Cedercreutz** (alun perin aateloimattomana **Tersmeden**) (13. helmikuuta 1684 – 24. marraskuuta 1754) oli ruotsalainen 1700-luvun alkupuolen diplomaatti, kreivi ja valtaneuvos. Hän toimi Ruotsin Pietarin-lähettiläänä vuosina 1722–1727, nimitettiin kamarirevision presidentiksi vuonna 1736 ja valtaneuvokseksi 1742. Hän oli Ruotsin toinen neuvottelija Turun rauhan solmimisessa 1743, jonka jälkeen hän palasi uudelleen Pietarin-lähettilääksi. Kreivin arvon hän sai vuonna 1751. Hän osti Suomesta Köyliönkartanon, joka on pysynyt suvun hallussa tähän päivään saakka. Cedercreutzin katsotaan rauhanneuvotteluissa 1743 saaneen Ruotsin rauhanehtoja lievennetyiksi niin, että Uusimaa jäi Ruotsille. Tämä oli mahdollista, koska hän tunsi Venäjän keisarinna Elisabetin ja saattoi vedota kirjeitse häneen.

Lähteet
-------

1. ↑  Kaisu-Maija Nenonen, Ilkka Teerijoki: *Historian suursanakirja*, s. 166. WSOY, 1998. ISBN 951-0-22044-2.

Aiheesta muualla
----------------

* Kuvia tai muita tiedostoja aiheesta **Herman Cedercreutz** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)
* Ruotsi

 |

 |
Curie-instituutti.
**Curie-instituutti** (ransk. *Institut Curie*) on vuonna 1920 perustettu ranskalainen säätiö. Se tunnustettiin yleishyödylliseksi yhteisöksi vuonna 1921. Säätiö on nimetty siinä aikoinaan työskennelleen fyysikko-kemisti Marie Curien mukaan. Curie-instituutin tehtäviä ovat lääketieteellinen tutkimus, hoito ja koulutus. Säätiön toiminta keskittyy erityisesti syöpäsairauksiin.

Curie-instituutin toiminta jakautuu kolmeen kokonaisuuteen: kolme toimipistettä (Pariisi, Orsay, Saint-Cloud) käsittävään syöpätautien sairaalaan, säätiön pääkonttoriin sekä tutkijoita 86 eri tutkimusryhmässä sisältävään tutkimuskeskukseen. Instituutissa työskentelee 3 586 työntekijää, muun muassa tutkijoita, lääkäreitä, hoitajia, teknikoita ja ylläpitäjiä.

Lähteet
-------

1. ↑  Our history | Institut Curie *institut-curie.org*. Viitattu 6.5.2021. (englanniksi)
2. ↑  Comment Marie Curie a révolutionné la médecine(ranskaksi)
3. ↑  Saint-Cloud : c’est parti pour le nouvel institut Curie !(ranskaksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Curie-instituutti**.
* Curie-instituutti (englanniksi) (ranskaksi)